বাংলা একাডেমির মহাপরিচালক
বাংলা একাডেমির মহাপরিচালক বাংলাদেশের গুরুত্বপূর্ণ স্বায়ত্তশাসিত প্রতিষ্ঠান বাংলা একাডেমির সর্বোচ্চ নির্বাহী পদ এবং তিনি এই প্রতিষ্ঠানের প্রধান কার্যনির্বাহী কর্মকর্তা। তিনি একই সঙ্গে “বাংলা একাডেমি কার্যনির্বাহী পরিষদ”-এর প্রধান। তিনি যুগপৎ একাডেমির সাধারণ পরিষদ ও বাংলাদেশ সরকারের সংস্কৃতি মন্ত্রণালয়ের নিকট দায়বদ্ধ। পদাধিকার বলে তিনি একাডেমি কর্তৃক প্রকাশিত সকল পত্র-পত্রিকার সম্পাদক। ১৯৭১-এ বাংলাদেশ স্বাধীন হওয়ার পর থেকে ২০২৪ সাল পর্যন্ত ১৮ জন ব্যক্তি এই পদে নিযুক্তি লাভ করেছেন। মযহারুল ইসলাম প্রথম মহাপরিচালক ছিলেন। নীলিমা ইব্রাহিম একমাত্র নারী মহাপরিচালক ছিলেন। শামসুজ্জামান খান ২০০৯ থেকে ২০১৮ সাল পর্যন্ত দীর্ঘতম সময় বাংলা একাডেমির মহাপরিচালকের দায়িত্ব পালন করেছেন। বাংলা একাডেমির বর্তমান মহাপরিচালক হলেন রাশিদ আসকারী।